Noverint omnes fratres nostri, presentes et futuri, quod ego Hugo abbas, diu tractantibus meque instanter deprecantibus filiis ac fratribus nostris, domno videlicet Heinrico priore, domno Bernardo camerario, Hugone cellarario, Ilio decano, Artaldo decano de Lordono, pluribusque aliis, concedo perenniterque dono obædientiam de Igaranda cum appendiciis suis, satis scilicet defraudatam et attenuatam, Marciniacensi loco sororibusque nostris ibi die ac nocte servientibus Deo, quarum procurationem commisimus filio nostro domno Seguino. Visum est namque nobis et dicitur a multis, quod postquam hæc obædientia Marciniaco pertinuerit, quia prope sita est, frater illius loci eam studiose colendo, sepius videndo, plura ibidem adquirendo, poterit ipsam edificare et ad utilitatem sororum illarum meliorare. Pro cujus commutacione, laudantibus similiter et poscentibus fratribus nostris, damus quædam de his quæ Marciniaco appendebant, cameræ Cluniacensi, quasdam videlicet obædientias, villas, mansos, reditus atque pecunias, quorum nomina hic habentur posita. Primitus vero ponitur inter cætera tota obædientia de Berziaco villa, cum omnibus ibidem pertinentibus; terra Faletrudis, quæ nominatur similiter de Berziaco villa, in qua jam dictus Seguinus donavit quatuor milia solidos et ducentos viginti et unum palefredum; obædientia de Furchas, solvens annuatim decem solidos Morlanenses; in obædientia de Cavaros viginti sextarii fabarum; in obædientia de Amberta viginti solidi Lugdunensis monetæ; mansus de Monte Canino, reddens septem solidos ejusdem monetæ, vel parcerencus fiet ibidem, si magis placuerit camerario; mansus de la Charala, de quo solvuntur quindecim solidi ejusdem monetæ vel parcerencus; in villa de Bruales et in villa de Salas, quicquid Marciniacus ibi habebat, vineæ scilicet et castanaria, ubi octo quarratæ vini recipi solent, si non coquatur aut tempestetur; in villa de Ronnens septem solidi ejusdem monetæ et quinque asinate sigili; in villa de Aquispassis, septem solidi ejusdem monetæ; obædientia de Telerias reddens quindecim summatas salis debitales; in villa de Salins una caldaria solvens annuatim quinquaginta solidos; mansus de Rocha reddens medietatem vini unius vineæ et unum prandium; mansus de Vilars Manols, solvens similiter medietatem vini unius vineæ et unum prandium et taschiam ipsius terræ et duos solidos in festivitate sancti Martini; mansus de Marriaco reddens duos panes et duodecim nummos, et unus campus appendens huic manso, reddens taschiam; terra Bosroen, quam dedit Marciniaco Fulcrens pro filia sua; mansus de Vallis quem dedit Hugo Ferruls; obædientia de Saltu, et omnia quæ ibi pertinent; in villa de Cavaniaco unus mansus; in villa de Catgiset unus clausus, quem dedit Marciniaco Ada, soror domni Hugonis cellararii, excepto uno modio vini quem ipsa dedit monachis de Quadrella; in valle de Matciaco quicquid Regina de Obled dedit Marciniaco post mortem filii sui. Sub hac etiam convenientia concessit domnus abbas camerario, ut per manum ipsius in predicto loco Marciniensi domina una reciperetur, nichil ibi tribuens, nisi quod juxta morem aliarum dominarum honeste esset induta; quicquid autem ipsa dedisset sive terram, sive pecuniam, camerarius in proprio haberet. Hoc tantum in obædientia de Berziaco retentum fuisse omnes noverint, quod ex ipsa in anniversario patris nostri domni Hugonis abbatis plena refectio Cluniensi conventui in perpetuum amministrabitur, et in anniversario domni Petri de Gletens, tantum generalis eidem conventui de ea preparabitur. In obædiæntia etiam de Ygaranda, hoc solum retineri cunctis ignotescat, quod frater ille qui Marciniaci curam gesserit, ex ea in anniversario domni Dalmatii de Sinemuro, patris videlicet domni Hugonis abbatis, generalem tantummodo Cluniensibus fratribus perpetuo solverit. Facta est hæc commutatio, sicut hic scripta habetur, anno ab incarnatione Domini M. C., sedente in Romana ecclesia Pascali papa secondo, quæ communi consilio facta et definita in Cluniensi capitulo, coram me Hugone abbate, coramque toto conventu recitata est, firmiterque laudata. Unde quia ita est, et hæc commutatio ad utilitatem utriusque domus, Cluniensis videlicet et Marciniensis, facta est, volumus et ex parte Dei et beati Petri deprecamur, quatinus quod fecimus, fratres et successores nostri sic factum teneant, nec violare presumant. Si quis autem hoc institutum violaverit, et ad priorem statum reducere non erubuerit, videat ipse quid fecerit, nos tamen non alio eum ferientes gladio totum inter Deum et ipsum ponimus: unde pre omnibus Deum timeat; omnibus vero ita servantibus predictumque locum ubi sorores ille pro Deo pauperes factæ sunt juvantibus, sit pax perennis et gaudium sine fine.